**Samandráttur av avgerðum   
tiknar av Skatta- og avgjaldskærunevndini   
13. juni 2007**   
   
**Avgerð nr. 07-03-37-1 frá 13.06.2007**  
*- lóg um ferðagjald § 1   
- ferðagjald*

Skatta- og avgjaldskærunevndin staðfesti avgerð hjá Toll- og Skattstovu Føroya, at ferða­avgjald skuldi latast í samband við mini-cruise ferðir.

**Avgerð nr. 07-02-22-29 frá 13.06.2007**  
*- kapitalvinningsskattalógin § 1, § 15, § 27, § 28  
- søla av partabrøvum til útgevandi felag   
- vinningsbýtisavgjald*

Partaeigari hevði selt partabrøv til útgevandi felagið og metti, at sølan var skattafrí vísandi til skiftisreglurnar í kapitalvinningsskattalógini. Toll- og Skattstova Føroya metti, at sølan skuldi viðgerast sum útlutan av vinningsbýti, og at vinningsbýtisavgjald tí skuldi latast. Skatta- og avgjaldskærunevndin staðfesti avgerðina hjá Toll- og Skattstovu Føroya.

**Avgerð nr. 07-02-21-55 frá 13.06.2007**  
*- lóg um Toll- og Skattafyrisiting § 24  
- kærufreist*

Kært varð 2 vikur ov seint. Kæruumboðið vísti á, at kæran varð skriva í góðari tíð, og at bæði hann og kærarin livdu í teirri trúgv, at kært varð, men okkurt mistak var hent soleiðis, at kæran ikki var komin fram. Skatta- og avgjaldskærunevndin metti, at grundgevingar kærarans vóru ikki mettar sum fullgott forfall og tí var ikki grundarlag fyri at geva frávik frá kærufreistini.

**Avgerð nr. 06-02-22-30 og 06-02-22-31**  
*- kapitalvinningsskattalógin § 1, § 15, § 27, § 28  
- søla av partabrøvum til útgevandi felag   
- vinningsbýtisavgjald*

Skattgjaldarar høvdu selt partabrøv til útgevandi felagið og mettu, at sølan var skattafrí vísandi til skiftisreglurnar í kapitalvinningsskattalógini. Toll- og Skattstova Føroya metti, at sølan skuldi viðgerast sum útlutan av vinningsbýti, og at vinningsbýtisavgjald tí skuldi latast. Skatta- og avgjaldskærunevndin staðfesti avgerðirnar hjá Toll- og Skattstovu Føroya.